**Informatīvais ziņojums**

**"Par Ministru kabineta 2018. gada 6. februāra sēdes protokola**

**(prot. Nr. 7 30. §) 4. punktā dotā uzdevuma izpildi"**

**1. Informatīvā ziņojuma izstrādes pamatojums**

Ministru kabineta 2017. gada 25. jūlija sēdē (prot. Nr. 37 1. §) tika izskatīts Aizsardzības ministrijas sagatavotais Ministru kabineta noteikumu projekts "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība".

Atbilstoši Ministru kabineta sēdes protokollēmuma 3. punktam Vides aizsardzības un reģionālās attīstības ministrijai (turpmāk – VARAM) tika uzdots sadarbībā ar citiem ģeotelpiskās informācijas pamatdatu turētājiem, pieaicinot biedrību "Latvijas atvērto tehnoloģiju asociācija", izstrādāt un līdz 2017. gada 1. novembrim iesniegt izskatīšanai Ministru kabinetā informatīvo ziņojumu par ģeotelpisko pamatdatu atvēršanas ekonomisko lietderību un finansiālo ietekmi.

Ministru kabineta 2018. gada 6. februāra sēdē (prot. Nr. 7 30. §; turpmāk – protokollēmums) tika izskatīts VARAM informatīvais ziņojums "Par Ministru kabineta 2017. gada 25. jūlija sēdes protokollēmuma (prot. Nr. 37 1. §) "Noteikumu projekts "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība"" 3. punktā dotā uzdevuma izpildi" (turpmāk – VARAM informatīvais ziņojums) un uzdots (protokollēmuma 4. punkts) Aizsardzības ministrijai un Tieslietu ministrijai līdz 2018. gada 1. jūnijam iesniegt Ministru kabinetā priekšlikumus grozījumiem saistītajos normatīvajos aktos un pēc to pieņemšanas publicēt konkrētās datu kopas Latvijas Atvērto datu portālā (<https://data.gov.lv>; turpmāk – atvērto datu portāls).

Tādējādi, lai izpildītu Ministru kabineta doto uzdevumu, Aizsardzības ministrija ir sagatavojusi informatīvo ziņojumu "Par Ministru kabineta 2018. gada 6. februāra sēdes protokola (prot. Nr. 7 30. §) 4. punktā dotā uzdevuma izpildi" (turpmāk – informatīvais ziņojums).

**2. Īstenotie pasākumi uzdevuma izpildei**

Atbilstoši VARAM informatīvajam ziņojumam Aizsardzības ministrija (Latvijas Ģeotelpiskās informācijas aģentūra (turpmāk – Aģentūra)) nodrošinās sabiedrībai bez maksas (atvērs) sešas ģeotelpisko datu kopas: 1) topogrāfisko karti mērogā 1:50 000 visai Latvijas teritorijai; 2) Latvijas pārskata karti mērogā 1:250 000 visai Latvijas teritorijai; 3) ortofotokartes krāsainā spektrā; 4) digitālo reljefa modeli ar regulāro tīkla soli 20 m visai Latvijas teritorijai; 5) vietvārdu datubāzi; 6) ģeodēziskā tīkla datubāzi.

Saskaņā ar protokollēmuma 6. punktu VARAM ir atvērto datu jomas koordinējošā iestāde. Ņemot vērā Aizsardzības ministrijas un Tieslietu ministrijas uzdevumu, Aizsardzības ministrija 2018. gada 28. martā organizēja starpministriju (starpinstitūciju) sanāksmi, kurā piedalījās Aģentūras, VARAM, Valsts reģionālās attīstības aģentūra (turpmāk – VRAA) un Valsts zemes dienesta (turpmāk – Dienests) pārstāvji, lai pārrunātu nepieciešamās izmaiņas normatīvajos aktos, identificētu iespējamās problēmas un vienotos par savstarpēji saskaņotu risinājumu protokollēmuma 4. punktā minētā uzdevuma izpildei. Sanāksmē tika panākta vienošanās, ka VARAM apņemas sniegt juridiski pamatotas atbildes uz Aģentūras un Dienesta neskaidrajiem jautājumiem, kas fiksēti arī sanāksmes protokolā. VARAM 2018. gada 11. aprīlī sniedza skaidrojumu par Aģentūras un Dienesta uzdotajiem jautājumiem. Ņemot vērā to, ka no VARAM sniegtās informācijas nevarēja gūt pārliecību, kādas izmaiņas jāveic normatīvajā regulējumā, Dienests un Aģentūra 2018. gada 17. aprīlī atkārtoti nosūtīja VARAM vēstuli ar lūgumu precizēt atbildes uz neskaidrajiem jautājumiem.

2018. gada 17. maijā no VARAM tika saņemta atbildes vēstule (turpmāk – vēstule), kurā VARAM norāda, ka:

* iestādes (ģeotelpisko datu kopu publicētāji), kuras jau šobrīd publicē savus ģeotelpiskos datus atvērto datu portālā, nesaskata ierobežojumus publicēt ģeotelpisko informāciju atvērto datu veidā un nav identificējušas pamatojumu grozīt normatīvos aktus, **tādēļ, ņemot vērā minēto praksi, Aģentūrai un Dienestam jānodrošina protokollēmuma 4. punktā dotā uzdevuma izpilde līdzīgā veidā**;
* Informācijas atklātības likumā ir ietverta speciāla tiesību norma, kas tieši regulē atvērto datu publicēšanu, izmantojot atvērto datu portālu, **tādējādi Ģeotelpiskās informācijas likums attiecas uz ģeotelpiskās informācijas apriti līdz tās informācijas iekļaušanai atvērto datu portālā**. Iestādei, izvēloties ģeotelpisko vai citu informāciju publicēšanai atvērto datu portālā atvērto datu veidā, jāpiemēro Informācijas atklātības likums;
* atvērtu licenču pievienošana atvērtajiem datiem ir pasaules labā prakse, kas nav pretrunā ar Informācijas atklātības likumu, un atvērto datu portāls šādu standarta praksi piemēro visiem datu publicētājiem;
* iestāde var pieņemt lēmumu par to, vai atvērto datu pakalpojumi tiek definēti par valsts pārvaldes pakalpojumu saskaņā ar Ministru kabineta 2017. gada 4. jūnija noteikumu Nr. 399 "Valsts pārvaldes pakalpojumu uzskaites, kvalitātes kontroles un sniegšanas kārtība" (turpmāk – Ministru kabineta noteikumi Nr. 399) 4.1. apakšpunktu un 5. punktu.

Izvērtējot vēstulē norādītos VARAM argumentus un viedokli, Aģentūra secina:

Ministru kabineta noteikumu Nr. 399 2. punkts nosaka, ka valsts pārvaldes pakalpojums ir secīgu darbību kopums, kas ir ieguvums vai ir obligāts privātpersonai un ko sniedz valsts pārvaldes pakalpojuma turētājs, īstenojot valsts pārvaldes funkcijas saskaņā ar ārējiem normatīvajiem aktiem vai deleģētiem valsts pārvaldes uzdevumiem.

Ņemot vērā, ka atbilstoši Aģentūras darbību regulējošajiem normatīvajiem aktiem[[1]](#footnote-2) datu pieejamības nodrošināšana ir valsts pārvaldes uzdevums, Aģentūra atvērto datu pakalpojumus definē kā valsts pārvaldes pakalpojumu. Saskaņā ar Ministru kabineta noteikumu Nr. 399 23. punktu par katru valsts pārvaldes pakalpojumu ir uzskaitāmi izpildes rādītāji[[2]](#footnote-3). Savukārt atbilstoši Ministru kabineta 2017. gada 4. jūlija noteikumu Nr. 402 "Valsts pārvaldes e-pakalpojumu noteikumi" (turpmāk – Ministru kabineta noteikumi Nr. 402) 7. punktam tiek uzskaitīti e-pakalpojuma izpildes rādītāji katram e-pakalpojumam[[3]](#footnote-4).

Tā kā Aģentūras ģeotelpiskie dati atbilstoši protokollēmumā dotajam uzdevumam ir publicējami atvērto datu portālā, kura pārzinis ir VARAM, normatīvajā aktā, kas reglamentēs atvērto datu portālu, atkāpjoties no Ministru kabineta noteikumu Nr. 399 un Nr. 402 prasībām, atbildīgais par minēto uzskaites rādītāju nodrošināšanu ir nosakāms portāla pārzinis – VARAM.

Saskaņā ar protokollēmuma 4. punktu Aizsardzības ministrijai un Tieslietu ministrijai atvērtie dati jāpublicē atvērto datu portālā. Taču atbilstoši VARAM virzītajam Ministru kabineta noteikumu projektam "Kārtība, kādā iestādes ievieto informāciju internetā" (prot. Nr. 11, 52. l§ VSS-251) atvērtie ģeotelpiskie dati iestādei jāpublicē valsts vienotajā ģeotelpiskās informācijas portālā [www.geolatvija.lv](http://www.geolatvija.lv) (turpmāk – ģeoportāls; noteikumu projekta 23. punkts).

Tāpat jāņem vērā, ka saskaņā ar VRAA sniegto informāciju VRAA izstrādā speciālu tehnoloģisko risinājumu, kas nodrošinās ģeoportālā publicēto atvērto ģeotelpisko datu sinhronizāciju ar atvērto datu portālu. Atbilstoši VRAA sniegtajai informācijai šo tehnoloģisko risinājumu plānots pabeigt (ieviest dzīvē) līdz 2018. gada 23. jūlijam. Aģentūras atvērto datu kopas tiks publicētas atvērto datu portālā tikai pēc abu portālu sinhronizācijas pabeigšanas portālu pārziņu pusē.

Attiecībā uz ģeotelpisko datu kopu turpmāko izmantošanu tiek norādīts:1. Privātpersonām, kuras vērsīsies Aģentūrā ar pieprasījumu izsniegt tādas ģeotelpisko datu kopas, kuras Aģentūra jau ir publicējusi atvērto datu portālā vai ģeoportālā (tādā pašā vai atšķirīgā datu formātā), Aģentūra primāri norādīs, ka konkrētās ģeotelpisko datu kopas jau iespējams bez maksas saņemt atvērto datu portālā vai ģeoportālā konkrētajā formātā, ievērojot Informācijas atklātības likumu un Ministru kabineta noteikumus, kas paredz kārtību, kādā iestādes ievieto informāciju internetā.

2. Privātpersonām, kuras vēlēsies ģeotelpisko datu kopas saņemt tieši no Aģentūras, Aģentūra tās turpinās sniegt par maksu, ņemot vērā, ka Ministru kabineta 2017. gada 25. jūlija noteikumu Nr. 421 "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība" pielikums "Latvijas Ģeotelpiskās informācijas aģentūras maksas pakalpojumu cenrādis" (turpmāk – Cenrādis) izstrādāts, pamatojoties uz principu, ka pakalpojumu maksā ir iekļautas tikai izmaksas saistībā ar pakalpojuma sniegšanu, saskaņā ar Ministru kabineta 2011. gada 3. maija noteikumu Nr. 333 "Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu noteikšanas metodika un izcenojumu apstiprināšanas kārtība" 8. punktu (Iestādes ar maksas pakalpojumu sniegšanu saistīto izdevumu apjomu plāno tādā pašā apmērā kā ieņēmumus no sniegtajiem maksas pakalpojumiem). Aģentūra nosaka maksu tikai par tiem pakalpojumiem, kas netiek finansēti no valsts budžeta līdzekļiem.

3. Ņemot vērā iepriekšējā punktā pausto secinājumu, Aģentūra turpinās slēgt arī licences līgumus, ievērojot Ģeotelpiskās informācijas likuma (turpmāk – ĢIL) 25. panta otro daļu, kas nosaka, ka ģeotelpiskās datu kopas izmantotāji ģeotelpiskās datu kopas atkalizmantošanai saņem licenci vai noslēdz licences līgumu ar attiecīgās ģeotelpiskās datu kopas turētāju. Savukārt atbilstoši minētā panta septītajai daļai ģeotelpiskās datu kopas turētājs nodrošina brīvi pieejamu informāciju par attiecīgās ģeotelpiskās datu kopas kopīgas izmantošanas un atkalizmantošanas noteikumiem un uz tā pamata izdoto Ministru kabineta 2011. gada 30. augusta noteikumu Nr. 673 "Ģeotelpiskās datu kopas izmantošanas noteikumu obligātais saturs un izmantošanas atļaujas saņemšanas kārtība" (turpmāk – Noteikumi Nr. 673) prasībām.

4. ĢIL normas nosaka specifiskas prasības ģeotelpiskās informācijas apritei, un uz tā pamata izdotie Noteikumi Nr. 673 nosaka pienākumu izsniegt atļauju, kas ietver nosacījumus visa veida ģeotelpiskās informācijas datu izmantošanai (licence, līgums). Vēršam uzmanību, ka ģeotelpiskā informācija, tāpat kā jebkura informācija, atbilstoši Informācijas atklātības likuma 5. pantam var būt kā vispārpieejama, tā ierobežotas pieejamības informācija, ja ĢIL nenosaka citādi. Aģentūras ieskatā minētais secinājums atbilst arī VARAM vēstulē norādītajam, proti, ka **Ģeotelpiskās informācijas likums attiecas uz ģeotelpiskās informācijas apriti līdz tās informācijas iekļaušanai atvērto datu portālā.**

**3. Turpmākā rīcība**

Ministru kabineta 2018. gada 3. aprīļa sēdē (prot. Nr. 18 26. §) tika izskatīts VARAM informatīvais ziņojums "Par veicamajiem pasākumiem Digitālās ekonomikas un sabiedrības indikatora Latvijas rādītāju uzlabošanai". Atbilstoši minētās sēdes protokollēmuma 2. punktam visām ministrijām tika uzdots uzdevums līdz 2018. gada 15. aprīlim izstrādāt un iesniegt VARAM grafiku par ministriju un to padotības iestāžu atkalizmantošanai paredzētajām, brīvi izvēlētajām datu kopām, kuras plānots publicēt atvērto datu portālā līdz 2018. gada 1. oktobrim.

**Aģentūras ģeotelpisko datu kopu nodrošināšana sabiedrībai bez maksas**

Lai izpildītu Ministru kabineta 2018. gada 6. februāra sēdes protokollēmuma 2. punktu, Aizsardzības ministrija ir veikusi iekšējo finanšu resursu pārdali. Aģentūrai 2018. gadam nepieciešamais finansējums ģeotelpisko datu kopu atvēršanai, lai nodrošinātu Aģentūras informācijas un komunikācijas tehnoloģiju infrastruktūras pielāgošanu un ģeotelpisko datu sagatavošanu, atbilstoši Atvērto datu portāla prasībām un vadlīnijām piešķirts saskaņā ar Finanšu ministrijas 2018. gada 24. maija rīkojuma Nr. 178 "Par budžeta apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām" 1.1.1.2. apakšpunktu. Savukārt 2019. gadam un turpmākajiem gadiem nepieciešamais finansējums 132 755 *euro* apmērā tiks nodrošināts, veicot Aģentūras iekšējo finanšu resursu pārdali. Ņemot vērā visu minēto un VARAM vēstulē sniegto informāciju, Aizsardzības ministrija secina, ka šobrīd nav nepieciešami grozījumi spēkā esošajā normatīvajā regulējumā, lai nodrošinātu protokollēmuma 4. punktā minētā uzdevuma izpildi. Attiecīgi Aģentūra plānotās ģeotelpisko datu kopas vispirms publicēs ģeoportālā.

Aģentūras rīcībā esošās ģeotelpiskās datu kopas ģeoportālā un atvērto datu portālā tiks publicētas pakāpeniski šādā secībā:

1. Latvijas ģeodēziskā tīkla datubāze (līdz 2018. gada 15. augustam);
2. Latvijas vietvārdu datu bāze (līdz 2018. gada 29. augustam);
3. Digitālais reljefa modelis ar regulāro tīkla soli 20 m visai Latvijas teritorijai (līdz 2018. gada 12. septembrim);
4. Latvijas pārskata karte mērogā 1:250 000 visai Latvijas teritorijai (līdz 2018. gada 26. septembrim);
5. Topogrāfiskā karte mērogā 1:50 000 visai Latvijas teritorijai (līdz 2018. gada 10. oktobrim);
6. Latvijas ortofotokarte krāsainā spektrā (līdz 2018. gada 24. oktobrim).

Pēc iepriekšminēto sešu datu kopu atvēršanas, ņemot vērā lielo pieprasījumu pēc šādām datu kopām – digitālā augstuma modeļa pamatdati, kas iegūti ar aerolāzerskenēšanas metodi, un ortofotokartes infrasarkanā spektrā –, Aģentūra uzsāks darbu pie šo datu kopu atvēršanas.

Tādējādi Ministru kabineta 2018. gada 6. februāra sēdes (prot. Nr. 7 30. §) protokollēmumā "Informatīvais ziņojums "Par Ministru kabineta 2017. gada 25. jūlija sēdes protokollēmuma (prot. Nr. 37 1. §) "Noteikumu projekts "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība" 3. punktā dotā uzdevuma izpildi" 4. punktā Aizsardzības ministrijai dotā uzdevuma izpilde būtu atzīstama par izpildītu.

Aizsardzības ministrs Raimonds Bergmanis

A. Krišjānis, 67335095

Arnis.Krisjanis@mod.gov.lv

1. Ministru kabineta 2013. gada 9. jūlija noteikumu Nr. 384 "Latvijas Ģeotelpiskās informācijas aģentūras nolikums" 4.13. apakšpunkts [↑](#footnote-ref-2)
2. <https://likumi.lv/doc.php?id=292258> [↑](#footnote-ref-3)
3. https://likumi.lv/ta/id/292261-valsts-parvaldes-e-pakalpojumu-noteikumi [↑](#footnote-ref-4)